Vlardafa mona (suterot)

Vlardafa mona ( englavon The Adventure of the Empty House ) tir berpotam ke Arthur Conan Doyle taneon sanegayan bak 1903 koe Standard Magazine virda az direilanon koe Dimpira ke Sherlock Holmes berpotamak.

 Vildeks 
 Tozafa bula 
Ba sielon 30/03/1894, lantanye porafe is diliodafe yoltkirafe gu Ronald Adair dene oga ke London maneon ice 427 ke Park vawila xonukeyeson zo katrasir. Ramiruk ke divroidas vilt ke dierk ko taka torar da in zo adjubeyer. Wori batcoba nutir merotisa larde metan va mawa cwe me rokolaniyir kiren tuvel kouon al zo budeyer isen dilk dere tiyir merovansan kir ontinarsaf ise ile va lane belaxare turotisase va urpera va lentor. Beka dilk abdi awalkera ke Adair gan kwik zo fenkuyur, pune aytasik divuon co viltayar voxen batcoba nutir tirodafa kiren dierkara male mana soluma co tir elimarsafa ise gan vegungik co zo gildeyer. Watson selaropik rabater da Scotland Yard ardial lente bata bula medefrer kire va sare ke Sherlock Holmes batcer ugale bantel arti abic viel va bata arienta tuke intafa maltrakusa rotira co maeyer.

 Dimpira ke Holmes 
Watson selaropik zo evodar nume kabdu gomilaxo lanir kadimida gu arienta al zo givar. Banlize jevintafi tarimi ixam tigir, don guazafe nevadolesikye mekuranon nokiene gan Watson. Dim ilput, Watson gire zo evodar, gan auzura ke mil nokienik. Bantan va  neva pu Watson djudoler, dusivason da vegemoy kadime selaropik co tir ton lokiewafa kerdela dem konaka lofa karba co adonesa va ansu. Watson van vegemoy rwoder. Aze dimon zo woltendar kire Sherlock Holmes guazaf nik kabdueon tigir. Sye Holmes al xonuker, weti barda nope doaliera va Moriarty tavesik koe Swiza. Batlize, bad abic verast va efuxa ke guazik tire su deswar.

Watson dimwiyawer aze pu Sherlock Holmes biber. Bantan va intafa mekena dimpira pebur. Bal doaliera va Moriarty weti barda, do volnik tit Reichenbach stoya enwe me lubeyer kire arti lyumara tuke intafa felira va niponafe baritsu ckane ke lyumaruti tere al kevwayar. Kozwison va Moriarty titon seluyusi moe pistok, gorayar da di bevulayar xonukeyes, videteson va guntap kev aryon volnik. Bam va int koe ponyaska vaskeyer vieli ardial elogayan gan Watson al buluyur. Voxen lan dofugik va moblira ke Holmes wiyir aze va raporkipi ben in ticuon malkabuyur. Kikaweyeson tit kiria, Holmes lajupotceyer ise va bat warzaf kevelik divvawayar. Azon ko Firenze gelbeyer lize va ant Mycroft berye walzeyer, aze tori tolda ko Tibeta mallapiyir, aze koe Persa koyayar, aze va Franca ton rolafa pilkoma tere levirubayar. Banlize va pulvira va bula ke Park vawila gildeyer nume va dimpira ko London maeteson gorayar.

 Maera 
Holmes gan arienta ke Park vawila zo jekupur kire va ozodafa nuba ke Sebastian Moran kake bata gomilara al wir, i ke dalaf pomasik ke Moriarty is weti barda lagadjubeyes kabuyuson va raporki ticu kiria. Moran gan Holmes zo grupeyer. Al tiyir donaf tcabanesik ke britanafa ervolia, faves va pilkovafa viltaxa : zelt dem bolk kan raxivan gael is divroidason rodeviltas elimapon nek amliton.

Holmes dere gruper da Moran va Moriarty kotdroe djujaxadar, nume zinular vielu dene kraba ke Baker vawila dimon di tigir, pune battan en di lasugaytar. Batdume Holmes va kudja va int dene kraba inker, ageltason da toidesik rundayan gan Moran koe Baker vawila reme dilk va dimlanira ke kogrupasik di katcalar numaze va okilik walzeter.

Holmes a Watson al katrasir numaze ko stuva dostar, azen ba siel ko vlardafa mona vasked, i ko mona dem dilk lente lipok ke 221B Baker vawila. Kudja va Holmes tigisa koe kraba gan turunkayan gum zo koafir nume litesir da Holmes koe kraba miv tigir. In zinular da Moran dem zelt ko vawila fu artlanir aze va drucka reme dilk di zeltar. Battode ardialik ke Scotland Yard pokeon playeyen zo elogatad nume va bat keunisis gomilasik. Wori voldum erava ke kogrupasik, Moran dere rietar da ko vlardafa mona lente lipok ke 221B Baker vawila kotirkar enide mewinon rozeltatar. Gildeson va bora vanlanisa va vask, Holmes is Watson rundarud nume mekosmatanon art orikapafa alava ke olkoba va int palsed. Moi zeltara ke Moran fobalieyes va volnik, kogrupasik az Watson va in felileteson moebidud azen Holmes kan azdagara va ardialik elogar. Pisonasik fugackason zo ebidur aze ta malyera gan rictaga zo divstar. Holmes pu Watson megrupenas va kotaf suzenk waroldon diver.

 Yunkexa 
Konaka yunkexa va berpotam, koe sanegasa virda bak 1903 :

 Dere rupel 
 Arthur Conan Doyle' : Englavaf suterotik ( 1859-1930 )
 (en) Vlardafa mona, dene Wikisource'' 

 Vuestexa 


Vlardafa mona
Vlardafa mona
Vlardafa mona
Vlardafa mona
Vlardafa mona